b'\n_START_ARTICLE_\nLizard Squad\n_START_PARAGRAPH_\nLizard Squad on kansainv\xc3\xa4linen hakkeriryhm\xc3\xa4, joka nousi laajempaan tietouteen pelipalveluihin kohdistuneiden palvelunestohy\xc3\xb6kk\xc3\xa4ysten seurauksena joulukuussa 2014._NEWLINE_Suomessa ryhm\xc3\xa4 sai julkisuutta kun Ryaniksi itse\xc3\xa4\xc3\xa4n kutsunut ryhm\xc3\xa4n j\xc3\xa4sen kertoi Sky Newsin haastattelussa olevansa kotoisin Suomesta. Keskusrikospoliisi ilmoitti sittemmin tavoittaneensa heille ennest\xc3\xa4\xc3\xa4n tutun Ryanin ja aloittaneensa t\xc3\xa4m\xc3\xa4n toimista rikostutkinnan. Helsingin Sanomien Nyt-liitteelle antamassaan haastattelussa Ryan kertoi toimineensa ryhm\xc3\xa4n tiedottajana ja kielsi tehneens\xc3\xa4 mit\xc3\xa4\xc3\xa4n laitonta.\n_START_SECTION_\nErimielisyydet muiden hakkeriryhmien kanssa\n_START_PARAGRAPH_\nLoppuvuodesta 2014 Lizard Squad ilmoitti hy\xc3\xb6kk\xc3\xa4\xc3\xa4v\xc3\xa4ns\xc3\xa4 Tor-verkkoa vastaan tarkoituksenaan vallata enemmist\xc3\xb6 verkon solmuista ja n\xc3\xa4in vaarantaa verkon k\xc3\xa4ytt\xc3\xa4jien anonymiteetti. T\xc3\xa4m\xc3\xa4n seurauksena Lizard Squad ja Tor-verkkoa puolustanut hakkeriryhm\xc3\xa4 Anonymous ajautuivat erimielisyyksiin ja Anonymous julisti sodan ryhmittym\xc3\xa4\xc3\xa4 vastaan. Lis\xc3\xa4ksi joukko pelialaa puolustaneita hakkereita muodosti palvelunestohy\xc3\xb6kk\xc3\xa4yksien vastaiskuna Finest Squad -hakkeriryhm\xc3\xa4n ja julkaisi Lizard Squadiin kuuluvien nimi\xc3\xa4 ja kuvia internetiss\xc3\xa4.'